SNC ตั้งงบลงทุน 560 ลบ. สร้างโรงงานใหม่ลุยธุรกิจต้นน้ำ จ่อประมูลรฟฟ.ขยะชุมชน 3MW
SNC ตั้งงบลงทุน 560 ลบ. สร้างโรงงานใหม่ลุยธุรกิจต้นน้ำ จ่อประมูลรฟฟ.ขยะชุมชน 3MW
SNC ตั้งงบลงทุน 560 ลบ. สร้างโรงงานใหม่ลุยธุรกิจต้นน้ำ จ่อประมูลรฟฟ.ขยะชุมชน 3MW
6 ส.ค. 2562

นายสุรชัย ชัยณรงค์ กรรมการผู้จัดการ บริษัท เอส เอ็น ซี ฟอร์เมอร์ จำกัด (มหาชน) หรือ SNC คาดว่า ในปี 62 จะมีกำไรใกล้เคียงปีก่อนที่ 430.70 ล้านบาท และคาดรายได้จะอยู่ที่ราว 7,590 ล้านบาท โดยบริษัทคาดว่าผลประกอบการในช่วงครึ่งปีหลังจะต่ำกว่าช่วงครึ่งปีแรกเนื่องจากเป็นช่วงโลว์ซีซั่น แต่อย่างไรก็ตามปีนี้อากาศที่ค่อนข้างร้อนจะส่งผลให้ธุรกิจแอร์จะช่วยหนุนผลประกอบการให้ไม่ลดลงมาก
ทั้งนี้ บริษัทจะเน้นการบริหารจัดการต้นทุนที่ดี เน้นการพัฒนาสินค้าคุณภาพสูง และทำให้บริษัทอยู่ในจุดที่สามารถแข่งขันได้ เพื่อรองรับการแข่งขันที่สูงขึ้นในทุกกลุ่มอุตสาหกรรม
ขณะเดียวกันได้เตรียมปรับโครงสร้างรายได้ของบริษัทใหม่ โดยตั้งเป้าในปี 66 จะมีรายได้จากธุรกิจแอร์ 55% ธุรกิจชิ้นส่วนยานยนต์ 20% ธุรกิจเครื่องซักผ้า 7% ธุรกิจตู้เย็น 5% ธุรกิจชิ้นส่วนจักรยานยนต์ 7% และอื่นๆ 5% จากปัจจุบันอยู่ที่ ธุรกิจแอร์ 71% ธุรกิจชิ้นส่วนยานยนต์ 12% ธุรกิจเครื่องซักผ้า 3% ธุรกิจตู้เย็น 6% ธุรกิจชิ้นส่วนจักรยานยนต์ 3% และอื่นๆ 5% เพื่อที่จะเป็นการกระจายความเสี่ยงของการพึ่งพิงจากรายได้เพียงธุรกิจเดียว
นอกจากนี้บริษัทได้วางงบลงทุนไว้ราว 560 ล้านบาท เพื่อที่จะก่อสร้างโรงงานผลิตใหม่สู่ธุรกิจต้นน้ำที่มีมาร์จิ้นสูงมากขึ้น จากเดิมที่บริษัทอยู่ในธุรกิจปลายน้ำที่มีมาร์จิ้นต่ำ รวมไปถึงการเพิ่มประสิทธิภาพการผลิต และการลงทุนระบบออโตเมชั่น
“ด้วยการแข่งขันที่สูงขึ้นทั้งตลาดในประเทศ และตลาดต่างประเทศ รวมไปถึงค่าเงินบาทที่แข็งค่าขึ้น เราจึงต้องเน้นการบริหารจัดการต้นทุนที่ดีขึ้น และปรับกลุ่มสินค้าเข้าสู่ต้นน้ำมากขึ้น เพื่อที่จะทำให้บริษัทมีการเติบโตอย่างต่อเนื่อง”นายสุรชัย กล่าว
ขณะเดียวกันอยู่ระหว่างเตรียมความพร้อมที่จะเข้าประมูลโรงไฟฟ้าขยะชุมชน ขนาดกำลังผลิต 3 เมกะวัตต์ (MW)  ในภาคใต้ โดยคาดว่าจะต้องใส่เงินเพิ่มทุนในบริษัทย่อยประมาณ 165 ล้านบาท โดยคาดว่าจะมีความชัดเจนว่าภาครัฐจะเปิดประมูลในปีนี้หรือไม่